Emilio Pérez Touriño

Emilio Pérez Touriño, nado na Coruña o 8 de agosto de 1948, é un economista e político galego. Foi o presidente da Xunta de Galicia dende o 2 de agosto de 2005 ata marzo de 2009, e Secretario Xeral do PSdeG dende 1998 ata o 2 de marzo de 2009. A súa liña ideolóxica é galeguista, federalista e socialdemócrata.Pérez Touriño commenting Galicianism, from newspaper A Nosa Terra . Consultado o 26 de setembro de 2008Pérez Touriño discussing Galicianism, from online newspaper Xornal.com. Consultado o 26 de setembro de 2008

 Traxectoria 
Pérez Touriño naceu na Coruña o 8 de agosto de 1948. Viviu a súa infancia e mocidade en Pontevedra, no barrio da Eiriña. Realizou estudos de especialización no Instituto de Investigación e Planificación do Desenvolvemento na Universidade de Grenoble (Francia). É doutor en Ciencias Económicas e profesor da Universidade de Santiago de Compostela, onde foi vicerreitor para Asuntos Económicos.

Durante a transición democrática foi dirixente estudantil e activo militante progresista e participou directamente no proceso do Estatuto de Autonomía de Galicia e nos Pactos do Hostal que o posibilitaron. Era entón membro do PCG.

Entrou na política da man de Abel Caballero cando este era ministro de Transportes, Turismo e Comunicacións. Foi primeiro xefe do seu gabinete e logo subsecretario xeral de Infraestruturas do Ministerio de Obras Públicas, Transportes e Medio Ambiente. En 1994 Luis Roldán acusouno de intervir no pagamento de comisións, polo que renunciou aos seus cargos políticos, aínda que rexeitase sempre a súa implicación. Recibiu a Gran Cruz do Mérito Civil nese mesmo ano. Regresou á docencia ata o ano 96.

En 1998 substituíu a Paco Vázquez como secretario xeral do PSdeG. As relacións entre os dous políticos non son moi boas debido á oposición deste último a chegar a calquera acordo co BNG. No último Congreso do PSOE perdeu o posto que tiña na Comisión Executiva Federal, pero conta, en principio, co apoio do secretario de organización, Xosé Blanco. A súa liña ideolóxica é galeguista, socialdemócrata e federal.

Dende o 2 de agosto de 2005 encabezou un goberno de coalición co BNG coñecido como bipartito galego, que aspirou a reformar o Estatuto de Autonomía.

Nas eleccións ao parlamento de Galicia do 1 de marzo de 2009, presentouse candidato á presidencia polo PSdeG, pero esta vez a coalición co BNG non foi suficiente para superar á maioría absoluta coa que o PP gañou as eleccións. O día 2 de marzo, Touriño asume a súa derrota e como consecuencia disto, ao día seguinte presentou a súa dimisión como secretario xeral do PSdeG-PSOE.ElMundo.es. Touriño anuncia su dimisión como secretario general del PSdeG"Touriño: o soño presidencialista que non callou", Vieiros, 2 de marzo de 2009. Un ano máis tarde, o 10 de maio de 2010 renunciou ao seu escano no parlamento galego,Touriño deixa a política activa co obxectivo de ingresar no Consello Consultivo de Galicia e volver dar clases na Universidade de Santiago de Compostela.Cf. «Touriño abandona la política con aplausos de PP y BNG en el Parlamento, y el silencio de los socialistas» . Lavozdegalicia.es, 11-3-2010. Consultado o 12-3-2010.

Touriño é tamén autor de múltiples estudos sobre asuntos de desenvolvemento rexional e economía agraria no eido da Unión Europea. Premio Nacional de Publicacións Agrarias, Pérez Touriño dirixiu asemade traballos e publicacións en relación coas infraestruturas e o crecemento económico de Galicia.

 Obras 
 A Evolución da agricultura no capitalismo: a concepción dos clásicos do marxismo como paradigma dunha visión determinista do desenvolvemento histórico, (1982) en Revista galega de estudios agrarios, no. 6, p. 183-207.
 Agricultura y capitalismo: análisis de la pequeña producción campesina (1983). Madrid: Servicio de Publicaciones Agrarias. ISBN  84-7479-211-8
 Economía campesiña e capital: a evolución da agricultura galega (1960-1980) (1983). con José Colino Sueiras. Vigo: Galaxia. ISBN 84-7154-429-6
 A Galicia emprendedora (2000). Vigo : Edicións Xerais de Galicia. ISBN 84-8302-592-2
 En clave de país (2001). Santiago de Compostela: TresCtres. ISBN  84-932136-2-4
 O futuro é posible: retrato dun tempo de cambio : Galicia (1998-2009) (2012). Vigo: Galaxia. ISBN 9788498654660.
 Crise global e crise da política: unha ollada dende Galicia (2014). Vigo: Galaxia. ISBN 978-84-9865-550-6.
 El horizonte europeo (2022). USC. 177 páxs. ISBN 9788419155856.

 Notas 

 Véxase tamén 

 Bibliografía 

 Ligazóns externas 
 Currículo na páxina presidentetourino.com aberta para as eleccións galegas do 2005
 Biografía en todopolítica.com

Categoría:Presidentes da Xunta de Galicia
Categoría:Deputados do Parlamento de Galicia polo PSdeG-PSOE
Categoría:Medalla de Ouro de Galicia
Categoría:Nados na Coruña
Categoría:Economistas de Galicia
Categoría:Profesores da Universidade de Santiago de Compostela
Categoría:Nados en 1948
Categoría:Deputados no Congreso dos Deputados (VI Lexislatura)
Categoría:Deputados da V Lexislatura do Parlamento de Galicia